Document ID: 32014R0697

UREDBA KOMISIJE (EU) št. 697/2014
z dne 24. junija 2014
o spremembi Uredbe (ES) št. 906/2009 glede njenega obdobja uporabe
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 246/2009 z dne 26. februarja 2009 o uporabi člena 81(3) Pogodbe za nekatere skupine sporazumov, sklepov in usklajenih ravnanj med prevozniki v linijskem prevozu po morju (konzorciji) (1), in zlasti člena 1 Uredbe,
po posvetovanju s Svetovalnim odborom za omejevalna ravnanja in prevladujoče položaje,
ob upoštevanju naslednjega:
(1)
Uredba Komisije (ES) št. 906/2009 (2) konzorcijem družb za prevozne storitve po morju pod nekaterimi pogoji omogoča skupinsko izjemo pri prepovedi iz člena 101(1) Pogodbe. Navedena uredba bo prenehala veljati 25. aprila 2015, skladno z najdaljšo dovoljeno veljavnostjo 5 let, ki je določena v členu 2(1) Uredbe (ES) št. 246/2009. Na podlagi izkušenj Komisije pri uporabi skupinske izjeme se zdi, da je utemeljitev za skupinsko izjemo pri konzorcijih še vedno veljavna in da se pogoji, na osnovi katerih sta se določila področje uporabe in vsebina Uredbe (ES) št. 906/2009, niso bistveno spremenili.
(2)
Uredba (ES) št. 906/2009 je poenostavila in uvedla pomembne spremembe pravil, ki se uporabljajo za konzorcije. Ker je nov pravni okvir vzpostavljen in se uporablja šele kratek čas, bi se bilo treba izogibati nadaljnjim spremembam. To bo preprečilo povečanje stroškov zagotavljanja skladnosti za gospodarske subjekte v sektorju.
(3)
Obdobje uporabe Uredbe (ES) št. 906/2009 bi se zato moralo podaljšati za pet let -
SPREJELA NASLEDNJO UREDBO:
Člen 1
V členu 7 Uredbe (ES) št. 906/2009 se datum „25. aprila 2015“ nadomesti s „25. aprila 2020“.
Člen 2
Ta uredba začne veljati dvajseti dan po objavi v Uradnem listu Evropske unije. Uporablja se od 25. aprila 2015.
Ta uredba v je celoti zavezujoča in se neposredno uporablja v vseh državah članicah.
V Bruslju, 24. junija 2014

Labels: 8
4